לוחמי החטיבה בטקס החלפת מפקד
**חטיבת עוֹז** (**עוצבה 89**), הידועה בכינוי **חטיבת הקומנדו**, היא עוצבת חיל רגלים למבצעים מיוחדים של זרוע היבשה בצה"ל. החטיבה מאגדת תחתיה ארבע יחידות קומנדו – יחידת אגוז, יחידת מגלן יחידת דובדבן ויחידת הסיוע המבצעי (יחס"מ) וכפופה לעוצבת האש (אוגדה 98).

החטיבה קיבלה את המספר 89, לציון גדוד הקומנדו 89, גדוד פשיטה בפיקוד משה דיין ודב צסיס, שפעל במלחמת העצמאות תחת פיקוד חטיבה 8.

היסטוריה
--------

על הקמת החטיבה החליט ב-2015 הרמטכ"ל גדי איזנקוט, במסגרת התוכנית הרב-שנתית גדעון. עד הקמת החטיבה, זרוע היבשה הייתה הזרוע היחידה בצה"ל ללא מערך מבצעים מיוחדים אחוד, בניגוד לשלוש הזרועות האחרות של צה"ל:

* אגף המודיעין – מערך המבצעים המיוחדים, ובתוכו בין היתר סיירת מטכ"ל.
* זרוע האוויר והחלל – כנף 7 ובה בין היתר יחידת שלדג ויחידה 669.
* זרוע הים – שייטת 13.

בהקמת חטיבת הקומנדו כיחידת קומנדו של זרוע היבשה והוספתה ליחידות הקומנדו הזרועיות במפקדת העומק, צה"ל למעשה התאים את מבנהו למבנה האמריקאי בהפעלת כוחות מיוחדים על ידי השלמת מפקדת העומק, שלמעשה מהווה את ה-SOCOM הישראלי.

התהליך החל בדצמבר 2011 בהחלטה להקים את מפקדת העומק, מפקדה עצמאית שמכירה ומעדכנת את יכולותיהן של יחידות הקומנדו הזרועיות ותפקידה הוא תכנון, הפעלת הכוח והובלת מבצעים מיוחדים ורב-זרועיים ארוכי טווח במרחב המוגדר כעומק האסטרטגי של מדינות האויב של ישראל.

### 2016–2020

ב-6 ביולי 2015 מינה הרמטכ"ל את אל"ם דוד זיני להקים את חטיבת הקומנדו. החטיבה הוקמה רשמית ב-27 בדצמבר 2015 וזיני נכנס לתפקידו כמפקדה.

בפברואר 2016 סיימה החטיבה את התרגיל החטיבתי הראשון בתולדותיה ובנובמבר 2016 נחתם הליך הפיכת החטיבה לחטיבה מבצעית.

ביוני 2017 ערכה החטיבה תרגיל נרחב בקפריסין.

ביוני 2018 נסגרה יחידת רימון וביולי מוזגה ליחידת מגלן.

במהלך העימותים בגבול ישראל–רצועת עזה (2018–2019), צלפי החטיבה נפרשו לאורך גדר המערכת סביב רצועת עזה על מנת למנוע חדירת מחבלים פלסטינים לשטח ישראל ופריצה של הגדר. מערכות הנשק שהפעילו הצלפים כללו את ה-SR-25 Mk 11 החצי-אוטומטי והבארט MRAD הבריחי החדש, שלו זו הייתה טבילת אש מבצעית.

### 2020–2023

במהלך חודש יוני 2020 הוקפצה החטיבה לגבול לבנון לאור המתיחות עם חזבאללה באותה תקופה ופעלה לסיכול פיגועי טרור בגזרה.

יחידת מגלן ויחידת אגוז פעלו לסיכול חוליות נ"ט של חמאס וגא"פ במהלך מבצע שומר החומות במאי 2021.

בתרגיל חודש המלחמה של צה"ל ב-2022 הוטסה והוחפה החטיבה לקפריסין לתרגיל רחב-היקף.

במבצע עלות השחר הוקפצה החטיבה לגזרת עזה לתגבור הכוחות ולתקיפת מטרות טרור.

החטיבה הובילה את הלחימה במבצע בית וגן שנערך בג'נין ובמחנה הפליטים ג'נין, ואיבדה לוחם אחד בקרבות.

### מלחמת חרבות ברזל

 ערך מורחב – **חטיבת עוז במלחמת חרבות הברזל**  

#### מתקפת הפתע

בבוקר שמחת תורה, כ"ב בתשרי ה'תשפ"ד, 7 באוקטובר 2023 פתחו ארגוני חמאס והג'יהאד האסלאמי הפלסטיני במתקפת פתע על ישראל. בחסות ירי של אלפי רקטות לעבר ישראל, חדרו כ-3,000 מחבלים ליישובים ישראליים ומתקנים צבאיים, תוך ניהול קרבות ירי נגד כוחות ביטחון דלים. לוחמי החטיבה הוקפצו ליישובי העוטף וניהלו קרבות קשים מול המחבלים על מנת לשחרר את היישובים ולהשיב את השליטה עליהם. במהלך הקרבות איבדה החטיבה 23 מלוחמיה (13 לוחמי מגלן, 5 לוחמי דובדבן, ו-5 לוחמי אגוז) בזירות קרבות שונות בנחל עוז, כפר עזה וכיסופים.

#### החזית הלבנונית

ב-9 באוקטובר 2023, פעלה יחידת אגוז של החטיבה בגזרת גבול לבנון לאחר היתקלות עם מחבלים מארגון חזבאללה וחילופי אש נהרג לוחם פלוגת המילואים של יחידת אגוז רס"ל גלעד מולכו.

#### הלחימה הקרקעית ברצועת עזה

ב-13 בנובמבר, במהלך הקרבות בצפון רצועת עזה נהרגו קצין מיחידת מגלן רס"ן יששכר נתן, וסמ"ר איתי שהם לוחם יחידת אגוז.

ב-14 בנובמבר, פעל צוות הקרב החטיבתי יחד עם צק"ח נח"ל וגבעתי לכיבוש מחנה שאטי במרכז העיר עזה. לוחמי חטיבה פעלו בצפון המחנה לאיתור פעילי גדוד שאטי ולהשמדת התשתיות שלו. כוחות החטיבה פשטו על מבנים בעומק המחנה והשמידו תשתיות אויב רבות. בנוסף, הם ביצעו פשיטה לטיהור מרחב בית ספר שבו נמצאו עמדות משגרי נ"ט, כמות גדולה של אמל"ח ותשתיות טרור. שעות לפני שהכוחות הקרקעיים נכנסו לשאטי, חיל האוויר תקף מטרות אויב במחנה.

יחידות החטיבה
-------------

| יחידה | תפקיד היחידה |
| --- | --- |
|  | **דובדבן** | מתמחה בלוחמה בטרור ובפעילות מסוערבת נגד מחבלים. |
|  | **מגלן** | מתמחה בהשמדת מטרות איכות בעומק שדה הקרב וביצירת מודיעין צבאי באמצעות אמצעי לחימה מיוחדים |
|  | **אגוז** | מתמחה בפעילות יבשתית מורכבת, ובטקטיקות לוחמת גרילה כולל לוחמה בסבך |
|  | בא"ח עוז | בית הספר לקומנדו בו עוברים חיילי החטיבה את ההכשרה |

### יחידת מגלן

 ערך מורחב – **יחידת מגלן**  

**יחידת מגלן** היא יחידת קומנדו בצה"ל, המתמחה בהשמדת מטרות איכות בעומק שדה הקרב וביצירת מודיעין. לוחמי היחידה נבחרים ממסיימי גיבוש סיירת מטכ"ל ושייטת 13 לאחר שעברו ראיון, ומן המתגייסים לחטיבת הצנחנים וחטיבת גולני, העוברים גיבוש ממיין.

### יחידת דובדבן

 ערך מורחב – **יחידת דובדבן**  

**יחידת "דובדבן"** היא יחידת קומנדו ולוחמה בטרור המתמחה בלוחמה זעירה תחת הסוואה חלקית או מלאה, עיקר פעילותה של היחידה הם: איסוף מודיעין בשטח בנוי, ביצוע מעצרים מורכבים או סיכול ממוקד של מבוקשים ומחבלים (פעילי טרור) בלב שטחים עוינים תוך שימוש ביכולות מתקדמות ומסווגות, כאשר חלק מהפעילות נעשית בצורה מסוערבת, כלומר הלוחמים מחופשים לעוברי-אורח ערבים.

### יחידת אגוז

 ערך מורחב – **יחידת אגוז**  

**יחידת אגוז** היא יחידת קומנדו המתמחה בפעילות יבשתית מורכבת, ובמקור נועדה ללחום בטקטיקה של לוחמת גרילה כנגד ארגון חזבאללה ברצועת הביטחון שבדרום לבנון. היא מתמחה בלחימה בכל תוואי: בשטח סבוך, בשדאות, הסוואה צבאית ועוד. ניסיונה הרב של היחידה בלחימה מול כוחות לא סדירים, במיוחד מול חזבאללה בדרום לבנון, השפיע רבות על תורות הלחימה של חטיבות החי"ר והיחידות המיוחדות בצה"ל. היחידה היא יחידה ניידת, הפועלת בכל מקום.

לוחמי היחידה נבחרים מבין מסיימי גיבושי מטכ"ל, שייטת וסיירת גולני.

### בית הספר לקומנדו – בא"ח עוז

בית הספר לקומנדו במתקן אדם ביום חנוכתו ב-2020
אחרי הטירונות של לוחמי חטיבת הקומנדו בבא"ח צנחנים (מגלן ודובדבן) או בבא"ח גולני (אגוז), הלוחמים עוברים את המשך ההכשרה בבית הספר לקומנדו – בא"ח עוז. בשנת 2018 החלה הקמת בית הספר, וב-18 ביולי 2019 בית הספר הפך למבצעי. ב-9 באוגוסט 2020 בית הספר עבר למשכן קבוע במתקן אדם, לאחר ששוכן זמנית בבית ליד.

#### מפקדי בא"ח עוז

| שם | תקופת כהונה | הערות |
| --- | --- | --- |
| אסף חממי | 2018–2020 | לימים מפקד חטיבת קטיף, נהרג וגופתו נחטפה במלחמת חרבות ברזל במתקפת הפתע על ישראל |
| איתי מטק | 2020–2022 | לימים מפקד חטיבת עציון |
| גל ריץ | 2022– | מפקד הבא"ח במלחמת חרבות ברזל |

### יחידות סיוע

טקס חילופי מפקד החטיבה. אל"ם אבי בלוט מחליף את אל"ם דוד זיני, אוגוסט 2017
* **יחידת רפואה אווירית (יר"א)** – יחידת סיוע המורכבת מעשרות רופאים, אחים ומטפלים במילואים המתמחים בנחיתה מהאוויר ופתיחת בית חולים ארעי בעומק שטח אויב באמצע שדה הקרב.

### יחידות המילואים

יחידות המילואים של יחידות מגלן ודובדבן (יחידת המילואים של יחידת אגוז היא חטיבה 11).

יחידות בעבר
-----------

### יחידת רימון

 ערך מורחב – **יחידת רימון (2010)**  

**יחידת רימון** הייתה יחידת קומנדו המתמחה בלוחמה מדברית. היחידה פעלה הן בלחימה ברצועת עזה, הן בפעולות ביטחון שוטף לאורך גבול ישראל-מצרים, הן בפעולות בעומק הנגב והן בגזרת איו"ש בתנאי מדבר, במטרה להילחם בהברחות לא חוקיות, בהן, אמצעי לחימה, סמים וחדירת מחבלים. היחידה הצטיינה במבצע צוק איתן וזכתה לצל"ש אלוף. מאז הקמתה באוגוסט 2010 עד הקמת חטיבת הקומנדו בדצמבר 2015, פעלה היחידה במסגרת חטיבת גבעתי. בדצמבר 2015 הוכפפה לחטיבת עוז. ביוני 2018 נסגרה היחידה והפכה ביולי לפלגה המתמחה בין השאר בלוחמה מדברית ביחידת מגלן.

סמל וכומתות החטיבה
------------------

תג החטיבה
### סמל החטיבה

על פי השבועון "במחנה" תג היחידה של חטיבת הקומנדו מלא בסמליות:

> 
> החץ הדו-כיווני מסמל הגעה מהיבשה ומהאוויר. במרכז התג מופיעה סכין קומנדו, המסמלת את ייעוד היחידה ואת פועלה, גם מן הים. החץ והסכין יחד יוצרים את האות ק', וששת פרקי הידית מסמלים את יחידות העלית בסדיר ובמילואים. צבעי התג הם שחור ולבן והם מסמלים את פעילות החטיבה ביום ובלילה, ואת העובדה כי הם לא משויכים לגזרה ספציפית. בתוך החץ מובלעת הציפור של אוגדת 98, ושני החצים והחלל בין החצים הוא מצנח.
> 
> 
> 
> — "במחנה", דצמבר 2015
> 

סמל חטיבת הקומנדו בעל דמיון לסמל מפקדת העומק, משום שהקמת חטיבת הקומנדו השלימה את המהלך הכולל של שיפור ההפעלה ומיצוי היכולות של הכוחות המיוחדים בשגרה ובחירום, לאחר איחוד גדודי הסיור החטיבתיים, והקמת מפקדת העומק.

מעת הקמת החטיבה חבשו חיילי היחידות השונות בחטיבה את הכומתות של "חטיבות האם" מהם הגיעו (מגלן ודובדבן – כומתה אדומה, אגוז – כומתה חומה, רימון – כומתה סגולה). באפריל 2018, הוחלט כי צבע הכומתה של כלל יחידות החטיבה יוחלף לאדום, וזאת על מנת ליצור זהות אחידה לכל הלוחמים בחטיבת הקומנדו.

כל חיילי החטיבה נועלים נעליים אדומות ועונדים את תג החטיבה.

### המנון החטיבה

המנון הקומנדו נכתב על ידי איזי מן והולחן גדי גולדמן. ב-16 בינואר 2024 הוקלט ביצוע להמנון על ידי נועה קירל והלהקות הצבאיות.

אמצעי לחימה
-----------

רובי השירות של לוחמי החטיבה הם רובה סער קרבין M4A1, מיקרו־תבור x95, תבור X-95 ותבור TAR-21, כאשר על חלקם מותקן מטול רימונים M-203 ו-M-203P. בנוסף חמושים הלוחמים באקדחים להגנה עצמית ולקרבות צמודים בשטח בנוי.

בנוסף מפעילות היחידות מקלעים מדגמי נגב קומנדו, נגב NG7, מאג ומקלע 0.5 מדגם M2 בראונינג. היחידה מפעילה גם מקלע רימונים מדגם סטרייקר Mk-47.

צלפי החטיבה מפעילים מערכות נשק צלפים מדגמי רמינגטון M24, ברק (HTR 2000),‏ SR-25 Mk 11, בארט REC10 ובארט MRAD. אמצעים משלימים כוללים כוונת טלסקופית ליאופולד סימן 6, תחמושת צליפה, חליפת הסוואה ועוד.

בנוסף לנשק קל מפעילות היחידות אמצעים מיוחדים בהתאם לייעודן.

מסלול הכשרה
-----------

מסלול לוחם בחטיבת הקומנדו אורך בין 14–16 חודשים ומתחיל בטירונות חיל רגלים בסיסית המתבצעת באחד בבסיסי האימון החטיבתיים. יחידת דובדבן ויחידת מגלן בבא"ח צנחנים שם גם יעברו קורס צניחה ויחידת אגוז בבא"ח גולני. משם ממשיכים לשלב טירונות יחידה שאורך כחודש ובו מודחים אחוזים גבוהים מהלוחמים. לאחר מכן עולים הלוחמים למתקן אדם בבית הספר לקומנדו למסלול הכשרה ייעודי בו יעברו הלוחמים קורס ניווט, הסוואה, לוט"ר, מ"כים, קרב מגע, נהיגה, הפעלת מערכות נשק ייעודיות ועוד.

מפקדי החטיבה
------------

טקס חילופי מפקד החטיבה. אל"ם קובי הלר מחליף את תא"ל אבי בלוט, ספטמבר 2018

| שם | תקופת כהונה | הערות |
| --- | --- | --- |
| דוד זיני | 2015–2017 | מקים החטיבה ומפקדה הראשון. לימים מפקד פיקוד ההכשרות והאימונים ומפקד הגיס המטכ"לי |
| אבי בלוט | 2017–2018 | לימים מפקד אוגדת איו"ש והמזכיר הצבאי של ראש הממשלה |
| קובי הלר | 2018–2021 | לימים מפקד עוצבת המפץ |
| מני ליברטי | אוגוסט 2021–יוני 2023 |  |
| עומר כהן | יוני 2023–מכהן | מפקד החטיבה במלחמת חרבות ברזל |

גלריה
-----

* 
* 
* 
* 
* 
* 
* 
* 
* 
* 
* 
* 
* 
* 
*

קישורים חיצוניים
----------------

ויקישיתוף מדיה וקבצים בנושא **חטיבת עוז** בוויקישיתוף
* חדשות 2, ‏חטיבת הקומנדו של צה"ל יוצאת לדרך, באתר ‏מאקו‏, 27 בדצמבר 2015
* מערכת אתר צה"ל, הרמטכ"ל הורה על הקמת חטיבת קומנדו, באתר צה"ל (דרך ארכיון האינטרנט), 6 ביולי 2015
* חדשות 2, ‏צה"ל מקים חטיבת קומנדו חדשה, באתר ‏מאקו‏, 6 ביולי 2015
* אור הלר, ועכשיו נעברת את צ'אק נוריס, בלייזר, גיליון אוקטובר 2015, כפי שהועלה באתר פרש
* בן כספית, קומנדו אייזנקוט, באתר אל-מוניטור,‏ 8 ביולי 2015
* אביגיל בוקובזה, אתר צה"ל, צפו: לוחמי חטיבת הקומנדו מתרגלים, באתר צה"ל (דרך ארכיון האינטרנט), 3 בפברואר 2016
* צפו: כך נראה התרגיל של חטיבת הקומנדו שהסתיים השבוע, סרט בערוץ YouTube של דובר צה"ל, 3 בפברואר 2016 סרטונים
* אמיר בוחבוט‏, הצבא הקטן, החכם והקטלני שהמטכ"ל מקים בתוך צה"ל, באתר וואלה!‏, 10 במרץ 2016
* נועם אמיר, ‏בכיר בחטיבת הקומנדו החדשה: "הפכנו מאצבעות נפרדות לאגרוף יוקרתי", באתר מעריב אונליין, 29 במרץ 2016
* אור הלר, חטיבת הקומנדו החדשה, באתר "ישראל דיפנס",‏ 10 במאי 2016
* Introducing the new Commando Brigade, סרט בערוץ YouTube של דובר צה"ל, ספטמבר 2016 סרטונים
* גבי סיבוני וגל פרל פינקל, תרגילי צה"ל בכרתים וקפריסין, "**מבט על 945**", 27 ביוני 2017
* אמיר בוחבוט‏, צרות אצל ה"בייבי" של הרמטכ"ל: השאלות אחרי התאונות בחטיבת הקומנדו, באתר וואלה!‏, 6 באוגוסט 2018
* יואב זיתון, התקלות המביכות מול הייעוד המכריע - עוצבת הקומנדו, פרופיל, באתר ynet, 10 באוגוסט 2018
* תומי שטוקמן, מערכת אתר צה"ל, איך הופכים להיות לוחם קומנדו? שלב אחר שלב, באתר צה"ל, 3 בדצמבר 2019
* יואב לימור, בשטח זר: הקומנדו תרגל לחימה בחיזבאללה, באתר ישראל היום, 5 בדצמבר 2019
* גל פרל פינקל וסא"ל ירון, מבצע "קרנף": מה כדאי לחטיבת הקומנדו ללמוד מרגימנט הריינג'רס של צבא היבשה האמריקני, מערכות 488, יולי 2020, עמ' 40–47
* יואב זיתון, 40 ק"ג על הגב, לאורך עשרות ק"מ: תרגיל הקומנדו בשיא הסערה, באתר ynet, 25 בדצמבר 2021
* קובי הלר וגל פרל פינקל, עוצבת הקומנדו – מאוסף יחידות מובחרות ל"אס בשרוול" של צה"ל, כתב העת "בין המערכות", 5 במאי 2022

הערות שוליים
------------

1. ↑  חטיבת עוז באתר צה"ל
2. ↑  קומנדו עם טעם של פעם | Israel Defense, באתר www.israeldefense.co.il
3. ↑  חטיבת הקומנדו 89 כבשה שוב את לוד
4. ↑  גל פרל פינקל, עומק לפנים, "**שורטי**",‏ 29 במרץ 2016
5. ↑  מערכת אתר צה"ל, צה"ל מקים מפקדת עומק למבצעים רב-זרועיים בעומק האסטרטגי, באתר צה"ל (דרך ארכיון האינטרנט), 15 בדצמבר 2011
6. ↑  עמוס הראל, הרמטכ"ל החליט: צה"ל יקים חטיבת קומנדו שתאגד יחידות מיוחדות, באתר הארץ, 6 ביולי 2015
7. ↑  דובר צה"ל, צפו: כך נראה התרגיל של חטיבת הקומנדו שהסתיים השבוע, באתר יוטיוב,‏ 3 בפברואר 2016
8. ↑  אמיר בוחבוט‏, במדינה זרה, בגובה 2,000 מטר: הצצה נדירה לפעילות הקומנדו, באתר וואלה!‏, 15 ביוני 2017
9. ↑  יואב זיתון, הרובה החדש והאתגר בגבול עזה: "צלף שלא פוגע מספיק טוב - מודח מהמשימה", באתר ynet, 22 ביולי 2019
10. ↑  יואב זיתון, הותר לפרסום: שני לוחמים נוספים נהרגו אתמול בקרב בגבול לבנון, באתר ynet, 10 באוקטובר 2023
11. ↑  צה"ל מפרסם שמות של שני לוחמים שנהרגו ברצועת עזה, באתר "סרוגים", 13 בנובמבר 2023
12. ↑  יואב זיתון, עם מעלית לבטן האדמה: צה"ל כבש את ה"בור" של חמאס; לוחמים 300 מטר משיפא, באתר ynet, 14 בנובמבר 2023
13. ↑  לילך שובל, חושב לעומק, באתר ישראל היום, 11 ביוני 2014
14. ↑   מערכת אתר צה״ל, נחנך בית הספר לקומנדו, באתר צה"ל, 9 באוגוסט 2020
15. ↑  ינון שלום יתח, מערכת אתר צה"ל, יחידת הקומנדו שמקימה חדר ניתוח קילומטרים בעומק שטח האויב, באתר צה"ל, ‏11.01.22
16. ↑   מערכת אתר צה"ל, צבע הכומתה של כלל יחידות הקומנדו יוחלף לאדום, באתר צה"ל, 23 באפריל 2018
17. ↑   נועה קירל עם הלהקות הצבאיות - המנון עוצבת הקומנדו, סרטון בערוץ "חיל החינוך והנוער", באתר יוטיוב (אורך: 02:35).
18. ↑  ידיעה באתר IsraelDefense,‏ 17 באוגוסט 2017,  
מח"ט חדש לחטיבת הקומנדו, אתר צה"ל, 17 באוגוסט 2017

|  חטיבות חיל רגלים סדירות בצה"ל  |
| --- |
| 

|  |
| --- |
|  חטיבת גולני •  חטיבת הצנחנים •  חטיבת הנח"ל •  חטיבת גבעתי •  חטיבת כפיר •  חטיבת עוז |

 |